b'\n_START_ARTICLE_\nApollo 15\n_START_SECTION_\nLento\n_START_PARAGRAPH_\nLento oli ensimm\xc3\xa4inen, jossa k\xc3\xa4ytettiin Kuun pinnalla liikkumiseen kuuautoa (Lunar Rover - LRV). Niinp\xc3\xa4 t\xc3\xa4m\xc3\xa4 lento oli ensimm\xc3\xa4inen niin sanottu J-sarjan lento, jolla voitiin viipy\xc3\xa4 Kuussa yli kolme vuorokautta. Miehill\xc3\xa4 oli aikaisempaa paremmat avaruuspuvut, joissa voitiin kumartua, happi riitti pidemp\xc3\xa4\xc3\xa4n ja j\xc3\xa4\xc3\xa4hdytyst\xc3\xa4 oli kohennettu._NEWLINE_David Scottin ja James Irwinin ohjaama Apollo 15:n kuumoduuli laskeutui Sateiden mereksi sanotun valtavan basalttilaakion reunalle. L\xc3\xa4hell\xc3\xa4 oli Hadleyn rilliksi (Rima Hadley) sanottu valtava laakso ja my\xc3\xb6s korkeat Apenniinien vuoret. N\xc3\xa4it\xc3\xa4 l\xc3\xa4hemp\xc3\xa4n\xc3\xa4 oli Hadley Delta -vuori. Rima Hadley on 400 metri\xc3\xa4 syv\xc3\xa4, 1500 metri\xc3\xa4 leve\xc3\xa4 kiemurteleva kanjoni. Astronautit k\xc3\xa4veliv\xc3\xa4t Kuussa yli 18 tuntia. Ensimm\xc3\xa4isell\xc3\xa4 kuuk\xc3\xa4velyll\xc3\xa4 he pystyttiv\xc3\xa4t miehitt\xc3\xa4m\xc3\xa4tt\xc3\xb6m\xc3\xa4n tutkimusaseman. Kahdella seuraavalla he ajoivat kuuautolla, joka liikkui 10-15 km/h vauhdilla, mik\xc3\xa4 tuntui ajajista Kuussa hyvin nopealta. Auto pomppi ja tuntui vikuroivan. Sen etupy\xc3\xb6rien ohjaus oli rikki. Pelk\xc3\xa4\xc3\xa4j\xc3\xa4n paikalla istunut Irwin pelk\xc3\xa4si putoavansa kyydist\xc3\xa4 ja nauroi hermostuneesti. Scott joutui jarruttelemaan ja muuttelemaan suuntaa, kun auto oli monta kertaa pudota kraatteriin._NEWLINE_Kuuautolla ajettiin 27,9 km varoen ajamasta liian kauas komentomoduulista silt\xc3\xa4 varalta, ett\xc3\xa4 kuuauto vioittuisi, ja astronautit joutuisivat k\xc3\xa4velem\xc3\xa4\xc3\xa4n takaisin kuumoduulille. Astronautit k\xc3\xa4viv\xc3\xa4t mm. Hadley-vuoren juurella St. Georgen kraatterin l\xc3\xa4hell\xc3\xa4._NEWLINE_Rima Hadley-kuruun "Hadleyn rilliin" ei kyetty laskeutumaan ilman vuorikiipeilyv\xc3\xa4lineit\xc3\xa4. Astronauttien mielest\xc3\xa4 laakso n\xc3\xa4ytti luultavasti tasapohjaiselta halkeamalta Kuun pinnalla, vaikka tutkijoiden mielest\xc3\xa4 se oli romahtanut laavatunneli. Laakso oli 1,5 km leve\xc3\xa4 ja 200 m syv\xc3\xa4, ja sen pohjalla oli kivi\xc3\xa4. Irwin piti laakson pohjaa luultavasti tasaisena, ei V:n muotoisena._NEWLINE_Miehist\xc3\xb6 l\xc3\xb6ysi paikan, josta voisi ajaa laakson pohjalle, mutta astronautit pelk\xc3\xa4siv\xc3\xa4t, etteiv\xc3\xa4t p\xc3\xa4\xc3\xa4sisi heikkotehoisella autollaan poistumaan laaksosta yl\xc3\xa4m\xc3\xa4keen. Rima Hadley lienee romahtanut laavatunneli. Hadley-vuoressa ja Silver Spur -harjanteessa n\xc3\xa4kyi muinaisia laavakerroksia, samoin kuin Rima Hadley -laaksossa._NEWLINE_Ennen toista ajelua toinen astronauteista kipeytti k\xc3\xa4tens\xc3\xa4 poratessaan kahden tunnin ajan odotettua kovempaa kive\xc3\xa4. Toisella matkalla kuuauto uhkasi my\xc3\xb6s monta kertaa pudota rotkoihin. Ajettuaan Hadleyn vuoren rinnett\xc3\xa4 yl\xc3\xb6s ja pys\xc3\xa4hdytty\xc3\xa4\xc3\xa4n astronauteilla oli vaikeuksia kahlata nilkkoihin asti ulottuvassa kuup\xc3\xb6lyss\xc3\xa4._NEWLINE_Astronautit l\xc3\xb6ysiv\xc3\xa4t valkoisen kiven, joka on tutkijoiden mukaan 4,1 miljardia vuotta vanhaa anortosiittia._NEWLINE_Alukseen vuoti vett\xc3\xa4, mink\xc3\xa4 astronautit siivosivat aluksen viem\xc3\xa4riin. Sek\xc3\xa4 Irwinin ett\xc3\xa4 Scottin syd\xc3\xa4met sykkiv\xc3\xa4t ep\xc3\xa4s\xc3\xa4\xc3\xa4nn\xc3\xb6llisesti, ja Irwini\xc3\xa4 v\xc3\xa4sytti._NEWLINE_Kuualuksen l\xc3\xa4hell\xc3\xa4 toinen astronauteista pudotti h\xc3\xb6yhenen ja vasaran, jotka putosivat Kuun ilmattomassa ymp\xc3\xa4rist\xc3\xb6ss\xc3\xa4 p\xc3\xb6lyiseen kamaraan yht\xc3\xa4 aikaa. T\xc3\xa4m\xc3\xa4 todisti osaltaan oikeaksi monet klassisen fysiikan lait ja energiaperiaatteen._NEWLINE_Kuuta kiert\xc3\xa4v\xc3\xa4ss\xc3\xa4 komento-/huoltomoduulissa oli Kuun pintaa kartoittava SIMBay-laitteisto, josta laukaistiin alisatelliitti Kuuta kiert\xc3\xa4m\xc3\xa4\xc3\xa4n. Satelliitin radanmuutoksia tutkimalla voitiin kartoittaa Kuun pinnanalaisia massatihentymi\xc3\xa4, maskoneja. Komentomoduulin ohjaaja Worden teki kuulennoilla ensimm\xc3\xa4isen avaruusk\xc3\xa4velyn hakiessaan huoltomoduulin SIMBay:ss\xc3\xa4 olevat filmin ja mittausaineiston._NEWLINE_Paluu Maahan sujui onnistuneesti. Irwin otti kameralla kuvia ikkunasta n\xc3\xa4kyv\xc3\xa4st\xc3\xa4 alusta ymp\xc3\xa4r\xc3\xb6iv\xc3\xa4st\xc3\xa4 tulipallosta. H\xc3\xa4n n\xc3\xa4ki lumipeitteiset Uuden-Seelannin vuoret. Yksi kolmesta laskuvarjosta ei avautunut, mutta alus laskeutui silti onnistuneesti mereen. T\xc3\xa4ll\xc3\xa4 kertaa kuuk\xc3\xa4vij\xc3\xa4t eiv\xc3\xa4t joutuneet karanteeniin.\n_START_SECTION_\nTilastotietoa\n_START_PARAGRAPH_\nLaukaisu tapahtui 26. hein\xc3\xa4kuuta 1971 kello 13:34:00 UTC Kennedy Space Centerist\xc3\xa4. Kuuhun laskeutuminen tapahtui 30. hein\xc3\xa4kuuta kello 22:16:29 UTC ja paluu Maahan 7. elokuuta kello 20:45:53 UTC. Kokonaisaika Kuussa oli 66 tuntia, 54 minuuttia ja 53,9 sekuntia. Lennon kokonaiskesto oli 12 p\xc3\xa4iv\xc3\xa4\xc3\xa4, 7 tuntia, 11 minuuttia ja 53 sekuntia.'